《感兴》
宋代·释文珦

一身素贫窭，四海长为客。
客涂不可穷，老去少筋力。
贱者人多弃，负霜变颜色。
归来旅亭下，倚杖三叹息。
只字不堪煮，万卷谱徒积。
未如田舍翁，耕桑了衣食。
身世蚁旋磨，日月驹过隙。
百年竟何为，鬓发空皓白。
乾坤涉难冯，倦羽复奚适。
一枝愿深栖，庶以避弹射。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。